BG Официален вестник на Европейския съюз L 251/31

РЕШЕНИЕ НА КОМИСИЯТА

от 23 септември 2009 година

относно невключването на хлортал-диметил в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи посоченото вещество

(нотифицирано под номер C(2009) 6431)

(текст от значение за ЕИП)

(2009/715/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид, че:

(1) В член 8, параграф 2 от Директива 91/414/ЕИО се предвижда, че дадена държава-членка може в рамките на период от 12 години от датата на нотифициране на посочената директива да разреши пускането на пазара на продукти за растителна защита, съдържащи активни вещества, които не са изброени в приложение I към посочената директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.

(2) С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се определя списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. В този списък е включен хлортал-диметил.

(3) Въздействието на хлортал-диметил върху здравето на човека и околната среда беше оценено в съответствие с разпоредбите, предвидени в Регламенти (ЕО) № 451/2000 и (ЕО) № 1490/2002, за редица видове употреба, предложени от нотификатора. Освен това в тези регламенти се посочват докладващите държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ), в съответствие с член 10, параграф 1 от Регламент (ЕО) № 1490/2002. За хлортал-диметил докладващата държава-членка беше Гърция и цялата необходима информация беше внесена на 31 октомври 2006 г. На 3 април 2008 г. беше внесено допълнение.

(4) Докладът за оценка бе предмет на партньорска проверка от страна на държавите-членки и ЕОБХ. В съответствие с член 11в от Регламент (ЕО) № 1490/2002 партньорската проверка беше съсредоточена върху следните въпроси: токсичност, значимост на метаболита МРА и възможност за просмукване в подпочвените води. ЕОБХ представи доклада си на Комисията на 4 септември 2008 г., след което повторно го представи на 26 ноември 2008 г. под формата на заключение на ЕОБХ по отношение на партньорската проверка за оценка на риска при употребата на активното вещество хлортал-диметил като пестицид (4). Докладът беше преразгледан от държавите-членки и от Комисията в рамките на Постоянния комитет по хранителната верига и здравето на животните и финализиран на 12 юни 2009 г. под формата на доклад на Комисията относно веществото хлортал-диметил.

(5) При оценката на посоченото вещество бе открито, че неговият метаболит МРА се просмуква в подпочвените води. Въз основа на наличната информация не може да се заключи, че продуктите за растителна защита, които съдържат посоченото активно вещество, ще отговарят на условията, посочени в член 5, параграф 1 от Директива 91/414/ЕИО, по-специално по отношение на токсикологичната значимост на посочения метаболит.

(6) Комисията прикани нотификатора да представи своето становище относно резултатите от партньорската проверка и относно намерението си да продължи или не да предлага веществото за одобрение. Нотификаторът предостави своите коментари, които бяха внимателно проучени. Въпреки изложените доводи от страна на нотификатора обаче, установените опасения не могат да се пренебрегнат и оценките, изготвени на основата на предоставената и оценена информация по време на експертните срещи на ЕОБХ, не показват, че може да се очаква, че при предложените условия за употреба продуктите за растителна защита, съдържащи хлортал-диметил, отговарят по принцип на изискванията, определени в член 5, параграф 1, букви а) и б) от Директива 91/414/ЕИО.

(7) Поради това веществото хлортал-диметил следва да не бъде включено в приложение I към Директива 91/414/ЕИО.

(8) Следва да бъдат взети мерки, за да се гарантира, че предоставените разрешения за продукти за растителна защита, съдържащи хлортал-диметил, ще бъдат отнети в рамките на определен срок и няма да бъдат подновявани, както и че няма да бъдат предоставяни нови разрешения за такива продукти.

(9) Всеки гратисен период, отпуснат от държава-членка за унищожаването, складирането, пускането на пазара и употребата на наличните складови запаси от продукти за растителна защита, съдържащи хлортал-диметил, следва да бъде ограничен до дванадесет месеца, за да се разреши употребата на наличните складови запаси за един допълнителен вегетативен период, което гарантира, че продуктите за растителна защита, съдържащи хлортал-диметил, остават на разположение за селскостопанските производители за 18 месеца след приемането на настоящото решение.

(10) Настоящото решение не накърнява правото на подаване на заявление за хлортал-диметил в съответствие с член 6, параграф 2 от Директива 91/414/ЕИО, подробните правила за прилагането на която са установени с Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5), с оглед на евентуалното включване на веществото в приложение I.

(11) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Хлортал-диметил не се включва като активно вещество в приложение I към Директива 91/414/ЕИО.

Член 2

Държавите-членки гарантират, че:

а) всички разрешения за продукти за растителна защита, съдържащи хлортал-диметил, се отнемат най-късно до 23 март 2010 г.;

б) не се предоставят, нито подновяват разрешения за продукти за растителна защита, съдържащи хлортал-диметил, считано от датата на публикуване на настоящото решение.

Член 3

Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 23 март 2011 г.

Член 4

Адресати на настоящото решение са държавите-членки.

Съставено в Брюксел на 23 септември 2009 година. За Комисията Androulla VASSILIOU Член на Комисията

(1) ОВ L 230, 19.8.1991 г., стр. 1.

(2) ОВ L 55, 29.2.2000 г., стр. 25.

(3) ОВ L 224, 21.8.2002 г., стр. 23.

(4) Научен доклад на ЕОБХ (2008 г.) 156. Conclusion regarding the focused peer review of the pesticide risk assessment of the active substance chlorthal-dimethyl (финализиран на 4 септември 2008 г. и повторно представен на 26 ноември 2008 г.).

(5) ОВ L 15, 18.1.2008 г., стр. 5.